LidanRubinov/Halacha-QA huggingface dataset:
שאלה: דין מזיק בפורים: בני בן העשרים הזיק למראה של רכב בשעת שיכרותו בפורים, האם הוא חייב לשלם?
תשובה: נראה שבנך חייב לשלם כפי שנפרט להלן: ראשית, צריך לומר שבדרך כלל אין אדם מוחל על מה שמזיקים אותו, וכדי לפטור המזיק צריך להוכיח שישנה מחילה מצד הניזק. במקרה שלנו מדובר בנזק שנעשה כתוצאה משמחת הפורים, וכתב הרמ"א (או"ח סימן תרצ"ה סעיף ב') שמי שהזיק תוך כדי שמחת פורים פטור, ולכן לכאורה יש מקום לפטור את המזיק. אך נראה שדין זה אמור דווקא בין שני אנשים שחגגו שמחת פורים ומחלו זה לזה אם יזיקו אחד לשני תוך כדי השמחה, אבל כאשר צד שלישי ניזק תוך כדי השמחה אין סיבה לפטור. אולם למעשה, גם אם מדובר שהצד הניזוק היה אחד מהחוגגים נראה לחייבו מהטעמים הבאים: א. מובא בערוך השולחן (סימן תרצ"ה) שכיום אין את הפטור של היזק בשמחת פורים אפילו בין שני אנשים, מכיוון שאין היום שמחה גדולה כזו שישנה מחילה אם תוך כדי השמחה הוא מזיק. ב. המשנה ברורה כתב (תרצ"ה סעיף קטן י"ג ) "הב"ח מחלק בין היזק גדול לקטן, בין בגוף בין בממון, דבהיזק גדול מקפידין ואין מנהג לפטור בהיזק גדול". וכפי הנראה היזק מראה של מכונית נחשב היזק גדול ולכן יש לחייבו. הרב יעקב פיג'ו
שאלה: חיים אליטיסטים או להתנחל בלבבות: יש שתי אפשרויות של דרך חיים. א. 1-לחיות ביישוב שיש בו רק דתיים, המועצה של היישוב לא תקבל אנשים חילונים וגם אם כן הם לא ירצו לחיות בו. 2- להקים ישיבות שלא מקבלים אף אדם שהוא לא ברמה דתית גבוהה וע"י כך לשמור על רמת חינוך טובה ללא בעיות. 3- לגבי תנועות נוער, להקים תנועות נוער של "אריאל" שמי שיבוא אליהם זה רק דתיים חזקים שמעוניינים בהפרדה. מציאות של שאיפה לחיות בחברה דתית מוחלטת ולהוציא מהחברה כל אדם שהוא לא כזה. ב. 1- לחיות ביישוב מעורב דתיים וחילונים,לא להסתגר בתוך עצמנו לצאת לעם ולנסות להשפיע עליהם. 2. להקים ישיבות שיש בהם רמת לימוד ממוצעת שמתאימה לכלל האוכלסיה בעיר ומקבלת גם אנשים שהם ברמה דתית פחות טובה,שהרי אם לא נקבל אותם הם ילכו למקומות הרבה פחות טובים ויש ספק אם יישארו דתיים וככל ששואפים הרבה למעלה נשארים רוב הציבור למטה. 3- להקים תנועות נוער שמצד אחד יש בהם עירוב של בנים ובנות (בגבולות ההלכה!), אך כך יש יותר סיכוי שיבואו לשם כלל הציבור ולא יירתעו מלבוא מתנועת נוער שהיא נפרדת לגמרי. בצורה של דרך חיים זו תמיד יש את החשש להמשך למטה אחרי החברה הפחות טובה שאתה נמצא בה, אולם ע"י כך אנחנו חיים בתוך הציבור ולא משייכים את התורה והמצוות רק למספר מצומצם של אנשים אלא לכלל הציבור. מהי דרך החיים העדיפה?
תשובה: הדרך השניה שאתה נוטה לחשוב שהיא העדיפה. מתאימה רק למשפחה חזקה שיודעת לחנך היטב את הילדים. משפחה שרואה את תפקידה להשפיע על הסביבה וכך עושים הגרעינים התורניים בערים. ואולם גם לישובים הדתיים שבהם גדלים ילדים ברמה דתית גבוהה יש תפקיד גדול והשפעתם על עם ישראל לקרבו לתורה יותר גדולה. מהם יוצאים מרביצי תורה ראשי ישיבות ברמה גבוהה. בישיבות בהתנחלויות לומדים רבים הבאים מכל הארץ והם משפיעים על משפחותיהם. כדי להסביר את הדבר היטב צריך להאריך ולא כאן המקום לזה.
שאלה: הלכה: 1. אבי שם במקפיא לחמניות ליד עוף ובשר (בשקיות נפרדות), האם אסור לי לאכול בלחמניות אלו מאכלי חלב? 2. האם אפשר לשים במקפיא דגים ליד בשר (שוב, בשקיות נפרדות)?
תשובה: אם רק השקיות נגעו זה בזה אין מה לחשוש ומותר לאכול את הלחמניות עם חלב. ואותו דין לגבי הדגים.
שאלה: נתינת שם לילד כשם סבו: בשעה טובה אישתי אמורה ללדת עוד שלושה שבועות. לאבי מורי ולסבא של אישתי יש את אותו שם. השנה נפטר סבא של אישתי. האם ישנה בעיה לקרוא לבן על שם הסבא רבה למרות שהשם זהה לשמו של הסבא שעדיין חי (שיזכה לחיים ארוכים)? יש לציין שאנו משפחה אשכנזית. האם אפשר ועדיף לתת את השם הזה כשם שני?
תשובה: אני חושב שאין בעיה, כי קוראים על שם הסבא המנוח, ולא צריך בשם שני.
שאלה: חתונה אחרי לג  בעומר: האם יש בעיה לתמנים להתחתן אחרי לג בעומר? הבנתי שאשכנזים מחמירים בכך, אז האם יש להם בעיה הלכתית גם להגיע לחתונה של תימנים אחרי לג בעומר?
תשובה: מנהג התימנים להתחתן לאחר ל"ג בעומר. מותר לאשכנזי ללכת לחתונה לאחר ל"ג בעומר.
שאלה: מנהגי יום ה - 30 באבלות: לצערי, גיסי נפטר ונקבר ביום רביעי ג באדר התש"ע. יום השלושים חל ב-ג ניסן. מה הדין לגבי העליה לקבר וגילוי המצבה בחודש ניסן או שמקדימים לערב ראש חודש ניסן? האם יש הבדל בענין זה בין מנהג הספרדים לבין מנהג האשכנזים? המנוח אשכנזי ורעייתו שתבדל לחיים טובים וארוכים, מעדות המזרח.
תשובה: עולים בערב ר"ח ניסן.
שאלה: "ועל הניסים" בתפילת שמונה עשרה: בתפילת שמונה עשרה יש משפט: "ועל הניסים ועל הפורקן ועל הגבורות ועל התשואות ועל הנחמות שעשית לאבותינו בימים ההם בזמן הזה". האם צריך לאמר את אותו המשפט כל יום? (אני לא אומרת אותו כי חשבתי שאומרים את זה רק בחנוכה ובפורים).
תשובה: אכן, את המשפט הזה יש לומר רק בחנוכה ובפורים ולהמשיך אותו "בימי מרדכי" או "בימי מתתיהו" על פי העניין.
שאלה: לנפות שמרים: האם צריך לנפות שמרים?
תשובה: ברוב השמרים אין בהם נגיעות אלא א"כ אוחסנו בצורה לא טובה, ואז יש חרקי מחסן, אולם מאד נדיר. בכל אופן, אם רואים קורים בחבילה יש לנפות. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: דין סכין פרווה שחתכה בצל: ברשותינו מכשיר ידני פרווה לקיצוץ בצל. על מנת להכניס אליו את הבצל, יש קודם לחתוך אותו לכמה חלקים. בטעות חתכתי בצל בסכין בשרית, לפני שהכנסתי למכשיר. הסכין משמשת בד"כ להכנת עוף טרי (קר), אך אפשר ובשנתיים האחרונות השתמשתי בו לערבב תבשיל בשרי במחבת שע"ג האש. מה דין סכיני המכשיר? אנו מעוניינים שישארו פרווה.
תשובה: אם משתמשים רק לקר אין שום בעיה, והמכשיר נשאר פרווה.
שאלה: לתלות ציור של שמש: יש לי ציור שציירתי שהייתי קטן ובו ציירתי שמש, האם מותר לתלות אותו בבית?
תשובה: כן, כי היום אין חשש וכולם יודעים שזה לא עבודה זרה.
שאלה: פסילת מקוואות על ידי תה וקפה: האם תה וקפה פוסלים מקווה בשינוי צבע או בג לוגין. האם הדין יהיה שונה בהתאם לשאלה מה מברכים על קפה?
תשובה: זה לא תלוי במה מברכים, ולכאורה נראה לי שלא פוסלים.
שאלה: שמירת כשרות בביתה של סבתי: ברצוני לשאול את הרב שאלה בנושא הכשרויות בביתה של סבתי. אני מאוד מקפידה על כשרויות מהודרות ולצערי בביתה של סבתי קצת פחות מקפידים, אומנם האוכל כשר אך הכלים אינם טבולים והכשרות לא מספיקה לי. למשל, בסעודת הפורים, כדי להמנע מעוגמת נפש, אכלתי לכתחילה מעט בביתי ואצל סבתי נמנעתי. סבתא שלי מאוד כעסה עלי צעקה עלי בפני כולם וממש השפילה אותי. כיצד עלי לנהוג בשאר החגים כאשר אנו מוזמנים לביתה? היא הציעה שתקנה בשר חלק אבל איני יודעת מה לגבי שאר המאכלים. כמו כן, מה לגבי הכלים האם מותר לי לאכול בהם? ולגבי מקרים אחרים בהם אני יודעת בבירור שהבשר לא גלאט (כי היא לא תתחיל לקנות תמיד רק בשבילי). כיצד לנהוג?
תשובה: במקרה שאת מספרת, שיש כאן ממש דרכי עניין השימוש בכלים יכול להידחות. לגבי בשר אל תאכלי בשר שלא חלק. אולם לגבי שאר החומרות, כגון: עוף ממשחטות מהודרות את יכולה להקל. באוכל חלבי את יכולה להקל.  מעדנים עם קצפת שלא מהדרין את יכולה לחמיר ולהגיד שלא בא לך לאכול.
שאלה: סעודה בשנת אבלות: האם מותר לאדם הנמצא בשנת אבל על אביו להזמין חברים לסעודה? (בסעודה לא יושמעו שירים והסעודה תיערך בבית ולא בחוץ)
תשובה: להזמנת חברים לסעודה יש דין של סעודת מרעים ואסור. אם מדובר על משפחה אחת של חברים, מותר.
שאלה: ברית מילה שנדחה: האם ניתן לקיים ביום ששי ברית מילה שנדחה או שעדיף לקיימו בתחילת שבוע?
תשובה: יש לעשות את הברית מיד כשהרופאים והמוהל אומרים שמותר.
שאלה: מעשר כספים על תווי קניה: קיבלנו מתנה תווי קניה שניתן לממש אותם בחנויות שונות. האם הם נחשבים ככסף ויש לתת מהם מעשר, אם כן, באיזה אופן?
תשובה: לדעתי, אין צורך לעשר מעשר כספים מתווי קניה.
שאלה: התעמלות בשנת אבל: במהלך ההריון שלי נרשמתי לקבוצת התעמלות נשים ושילמתי מראש לשנה. 10 ימים לאחר שילדתי את בתי אבי נפטר. כרגע אני בשנת אבל אחרי ה-30, ומבחינה פיזית מותר ואף מומלץ לי להתעמל. האם מותר לי לחזור ולהתעמל בקבוצה אליה שילמתי מראש למרות שהפעילות מלווה במוסיקת רקע? איני יודעת האם יש הבדלים בין העדות אך על כל פנים אני שייכת לעדות המזרח.
תשובה: כיון שההתעמלות היא לצורך רפואי, אעפ"י שהיא מלווה במוסיקת רקע, אפשר להקל. כדאי לבקש שלא תהיה בקול רם וכן שלא יהיו מנגינות שמחות במיוחד. אך אם בכל זאת תרגישי שזה פוגע ברגשותייך תוכלי להימנע לזמן מסויים עד שתנסי שנית ותשלטי ברגשותייך ע"י הכרה שאין בזה שמחה והכל נועד רק לעזור לתרגילים ע"י מתן קצב קבוע.
שאלה: טומאה בבגדים שישנים איתם: רציתי לדעת האם יש טומאה בבגדים שישנים איתם? כלומר האם עליי להחליף בגדים בבוקר לפני תפילה או שאפשר להתפלל עם הבגדים שישנתי איתם?
תשובה: אפשר להתפלל עם אותם בגדים שישנת בלילה בתנאי שאין בהם ריח רע הנובע מהשינה וכדו'.
שאלה: שתילה בדלי למניין שנות ערלה: שאלתי בעבר לעניין שתילה בדליים עם חור ע"ג הקרקע לצורך תחילת מניין שנות ערלה עד להעברה למיקום העצים במקומם בעוד כשנתיים. שאלתי כעת, כמה צריך להיות גודל הדלי, האם 10 או 18 ליטר מספיק?
תשובה: מכיוון שהשאלה היא מציאותית, נא לפנות לאגרונום המכון מר מרדכי שומרון ולהתייעץ אתו בשאלות מעשיות. 0545684261. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: זמנו של פורים: 1. אפשר סקירה כרונולוגית מתי קרה פורים. הבנתי שאסתר צמה בי"ד בניסן ואת הבנים של המן תלו באדר. אני פשוט לא מבין את זה מפני שלפי המגילה ניראה כאילו זה היה צמוד. 2. האם יש מצווה לשתות בפורים או מספיקה ההבנה שארור מרדכי וברוך המן?
תשובה: 1. בי"ג בניסן נכתבו הספרים והתענית היתה מי"ד בניסן עד ט"ז בניסן (רש"י פרק ד, יז). ביום השלישי באה אסתר אל המלך וביום זה היה המשתה הראשון עם המן הרשע ולמחרתו המשתה השני ואז גם נתלה המן על העץ. כשנה לאחר מכן בי"ג באדר נלחמו היהודים ברודפיהם ואז הרגו את עשרת בני המן ואח"כ תלו אותם (פרק ט, ז-י). 2. יש מצווה לשתות ולהתבסם בפורים אך לא להשתכר. לדעת השו"ע עד דלא ידע בין ברוך מרדכי לארור המן, ולדעת הרמ"א מספיק לשתות יותר מלימודו. (אגב, חס ו אין שום הבנה ש"ארור מרדכי וברוך המן", כפי שנכתב, אולי בטעות, על ידך. להפך, שותים כדי להגיע למצב של חוסר צלילות והבנה, עד שלא מבדילים בין ברוך לארור. הרב יאיר וסרטיל
שאלה: שמיעת מגילת אסתר פעמיים: למה קוראים מגילת אסתר פעמים, והאם זה חובה לשמוע פעמיים?
תשובה: חובה לשמוע פעמיים, זכר לנס שהיו צועקים בימי הצרה יום ולילה ואז נושעו. הרב יאיר וסרטיל
שאלה: הטבת הנרות במקדש: מי מצווה להיטיב את הנרות, האם כהן גדול או שמא יכול להיות כהן אחר (כשליח)? אשמח לקבל אסמכתא.
תשובה: הטבת הנרות נעשית על ידי כהן ולא דווקא על ידי כהן גדול. כהן יכול להטיב את הנרות ואינו שליח של הכהן הגדול. עיין משניות מסכת יומא, פרק ב, משנה ג, וברמב"ם הלכות תמידין ומוספין, פרק ד, הלכה ו.
שאלה: טיול בדרום ירדן: ראיתי שהרב ענה לאדם ששאל האם מותר לטייל בפטרה, שמעבר לנחל ארנון לא נקרא ארץ ישראל כיוון שעולי מצרים לא כבשו דרומה משם וזה גם לא הארץ שהובטחה. שאלותיי הם: 1. ראיתי בספר פניני הלכה בנושא העם והארץ מפה שמראה את גבולות הארץ המובטחת ע"פ הרמב"ם ולפי מפה זו רק מה שדרומה מאילת נחשב חו"ל ולא דרומה מהארנון? 2. ע"פ מה נקבע איפה אפשר לטייל, ע"פ עולי מצרים או ע"פ גבולות הארץ המובטחת? 3. האם הארץ המובטחת הכוללת את הקיני, הקניזי והקדמוני אינה כוללת את אדום?
תשובה: 1. בעבר הירדן, מדרום לנחל ארנון, אין קדושה ומי שמקפיד לא לצאת מגבולות הארץ לא יטייל שם. 2. על פי גבול עולי מצרים. למרות שקדושה זו נתבטלה, מדרבנן היא נשארה. רבי אשתורי הפרחי, תלמיד הרא"ש, כותב בהקדמתו לספרו כפתור ופרח שמצוות ישוב הארץ אינה מותנה במצוות התלויות בה, ולכן אפילו למאן דאמר בגמרא שקדושת הארץ לעניין מצוותיה בטלה אבל מצוות עשה לגור בארץ של ירושת הארץ לא נתבטלה, כי לא קשור למצוות אלא בגלל עצם קדושת הארץ. אם היינו זוכים לגור בצפון עבר הירדן כמו בג'רש ועוד ערים שנתקדשו בקדושת עולי מצרים היינו מקיימים בזה מצוות ישוב ארץ ישראל, ולמרות שאין שם קדושה כמו בירושלים זה בכל זאת בכלל מצוות ישוב הארץ. כמו שכותבת המשנה: "עשר קדושות הן". גבולות הארץ המובטחת הן לעתיד לבוא.
שאלה: לצלם שיכורים בפורים: הייתי במוצאי שבת בהרקדה של אחת הישיבות. היה שמח ויפה מאוד. הבחורים היו שיכורים. צילמתי קטעים מההרקדה ותמונות. אמרו לי שיש הלכה שאסור להזכיר לאדם את מעשיו ודיבוריו בפורים. יש הלכה כזאת? מה אפשר לעשות אחרי שכבר צילמתי והזכרתי?
תשובה: אין הלכה ספציפית בנוגע לפורים. העיקר שלא לצער בני אדם. כל דבר שעלול לצער בן אדם בפירסומו והצגתו אסור להציג אותו. מה שישמח את הבריות אין איסור להציג.
שאלה: משלוחי מנות המכילים אבקת חלב נכרי: מה לעשות עם כל השוקולדים שקיבלנו במשלוחי מנות שמכילים אבקת רכיבי חלב נוכרי - האם לזרוק אותם? האם מותר להעביר לאנשים שאני יודעת שלא מקפידים על כך? אולי בכלל מותר לי לאכול אותם למרות שאני מקפידה לא לקנות את המוצרים האלה בעצמי?
תשובה: אבקת חלב נוכרי אינה אסורה מעיקר הדין אלא שהמהדרין נמנעים מלרוכשה, כי ב"ה יש תחליפים מהודרים, אך בדיעבד אין צורך לזורקה אלא אפשר לאוכלה ובודאי אפשר לתיתה לילדים קטנים או לתת לאחרים.
שאלה: לצאת לפני חזרת הש"ץ: אני מתפלל במנין תפילת שחרית (מוקדם) ומיד לאחר תפילת הלחש אני חייב ללכת לעבודה (לפעמים זה לפני קדושה). האם זה נקרא שהתפללתי בציבור?
תשובה: עיקר התפילה במנין היא תפילת עמידה יחד עם הציבור, אמנם יש חשיבות גדולה מאוד לשמיעת הקדושה, ולכן יש להתאמץ מאוד לשומעם, אא"כ אין אפשרות אחרת והדבר יגרום להפסד ממוני משמעותי. מקור: משנה ברורה סימן צ ס"ק כח הרב יאיר וסרטיל
שאלה: עישון נרגילה בפסח: האם מותר לעשן נרגילה בחול המועד פסח? עד כמה שידוע הטבק מיוצר במצריים, סוריה וארצות ערב כך שאין פיקוח על ההכנה, לעומת זאת הטבק אינו ראוי למאכל כלב. והפה לא בא במגע ישיר עם הטבק אלא רק עם הטעם שלו שמגיע ביחד עם העשן היוצא מהגחל.
תשובה: לא נראה לי לחשוש סתם אם לא יודעים שיש חמץ, ועוד שלא אוכלים את זה.
שאלה: חיוב נתינת צדקה באותה רמה: גביר שהיה רגיל לתת הרבה כסף לצדקה בא לפני רבי חיים מוולוז ין ואמר כי כרגע אין לו את אותו הסכום שנהג לתת לצדקה ורוצה לתת פחות. הוא שאל האם לקחת הלוואה ולתת לצדקה את אותו סכום גבוה שנהג. מה ההלכה אומרת, האם מותר במקרה כזה לקחת הלוואה ע"מ להמשיך לתת צדקה כפי שנהג כאשר היה לו כסף רב?
תשובה: לעניות דעתי, הוא לא חייב להלוות, כי אם אין לו אז "עניי עירך קודמים" ובאותו זמן הוא פטור.
שאלה: הבלעת חלק מהברכה בפדיון לאחר הפלה: לאחר התייעצות עם רב נאמר לי כי עלי לעשות פדיון לבני הבכור, לאחר הפלה שפרטיה היו לא ברורים, ולמען הסר ספק על הכהן שמברך יש להבליע חלק מהברכה: "אשר קדשנו במצוותיו.". אך לפני ברכה זו ראיתי שיש הקדמה בה הכהן פונה לאם ושואל: האם עברתי הפלה? האם זהו בני בכורי? הייתי שמחה לדעת מה עושים, גם על החלק הזה יש לדלג? אשמח לדעת פרטים על מלאים על הברכה - מה צריך להבליע בדיוק ומה לא.
תשובה: ההקדמה אינה ברכה ואפשר לאומרה.
שאלה: הכשרת מיקסר: קנינו מיקסר (לא ידני, הוא יושב על רגל ומחברים קערה וגם כלי נוסף שהוא לעירבוב). האם לפני שימוש ראשוני צריך להטביל את הכלים שמרכיבים אותו? המיקסר עצמו לא בא במגע עם אוכל אבל הקערה והסכינים שלו כן.
תשובה: כל החלקים הבאים במגע ישיר עם אוכל טעונים טבילה.
שאלה: מי שברך לחולה: האם אישה יכולה לברך את ברכת "מי שברך" על חברה שלי שחולה. הבנתי שרק גברים יכולים לברך בבית כנסת, האם זה נכון? מצאתי באחד האתרים את ברכת מי שברך שמצויין כי רצוי לקרא 3 פרקים (ט, יח, מט ) לפני ואז לברך. ואם כן, האם מותר לברך כל יום (כולל שבת)?
תשובה: גם את יכולה לומר מי שברך למי שאת רוצה. מותר לך לומר זאת בכל יום. גם בשבת מותר לומר אבל בשבת להוסיף "שבת היא מלזעוק ורפואה קרובה לבוא".
שאלה: חימום לחם על צלחת המיקרוגל: אנחנו מחממים במיקרוגל גם חלבי וגם בשרי, בכלים סגורים בלבד. ופרווה בפתוח. השאלה לגבי לחם - האם מותר להניח ישירות על צלחת הזכוכית של המיקרו פרוסת לחם (בלי צלחת ובלי כיסוי) ואז לאכול אותה עם חלבי או שצריך לכסות להפריד איכשהו?
תשובה: אם הכל מכוסה ולא נשפכים שם מאכלים על הצלחת, אין שום בעיה בהנחת הלחם על הצלחת והוא נשאר פרווה.
שאלה: ניפוי קוסקוס וברירת אורז: האם חובה לברור אורז שארוז באריזות של ק"ג כשהאורז טרי יחסית? הרי מעולם לא שמענו על תולעים באורז- כשהוא טרי! כמו"כ כיצד יש לנהוג לגבי קוסקוס ביתי? הרי לא ניתן לנפות אותו. ולברור אותו על שולחן ג"כ לא אפשרי.
תשובה: אם האורז טרי ואין בו קורים וכדו', כדאי להעביר אותו על גבי שולחן לבן (או צלחת) ולראות שאין בין הגרגירים חרקים ואז אפשר לאוכלו. קוסקוס ביתי ג"כ אפשר להעביר אותו לבדיקה בראיית עין. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: חומצת לימון ספק חמץ?: ישנם הרבה מוצרים המכילים חומצת לימון מלח לימון חומרי טעם וריח. 1 מה דינם לגבי ביעור חמץ - האם אפשר לשמור אותם כמו שהם עם שאר מוצרים שאינם כשרים לפסח אך אין בהם חמץ או שצריך להתייחס אליהם כספק חמץ - כלומר, לחסל או למכור? 2 אלה שאכן כשרים לפסח - האם תהליך הייצור שונה או שזה אותו תהליך ייצור ורק קו הייצור הספיציפי הזה הוכשר לפסח?
תשובה: 1. היות ואינם ראוים לאכילה אפשר להשאיר בבית ולא צריך למוכרם. 2. איני בקי בדבר.
שאלה: הכשרת בשר בבית: אני קונה בשר טרי שעדיין לא מוכשר. אני מכשיר בבית שלי. האם מותר להשתמש בכלים שהשתמשתי להכשיר את הבשר לשימוש אחר, כגון, להכין אוכל בכלים אלה? איך אני מכשיר את המעיים, בשר הפנימי?
תשובה: לא מבשלים בכלים שמכשירים בהם בשר, ויש לייחד לזה כלים מיוחדים לצורך העניין (רשת, קרש וכו'). מעיים מכשירים בשטיפה במים ומליחה כרגיל.
שאלה: חמץ של עובדת זרה בבית: יש לאדם מבוגר גויה בבית שעוזרת לו. האם מותר לה בפסח לאכול חמץ בחדר שלה בלי שזה יצא מחוץ לחדר?
תשובה: מותר, כי זה האוכל שלה והיא לא מוזהרת שלא לאכול חמץ בפסח. אמנם יש להקפיד שלא תאכל לידו כדי שלא יפלו פירורים לאוכל שלו, שחמץ בפסח אוסר אפילו במשהו.
שאלה: להוסיף תפילה אישית בשמונה עשרה: אני מרגיש שבתפילת שמונה עשרה אני לא מתחבר כ"כ לכל הברכות. כאילו תכלס, די קשה לכוון בהתרגשות בברכת השנים או ב"תקע בשופר גדול". אם כבר, אז קל לי יותר לכוון בברכות אישיות על עצמי, כגון: אתה חונן וכו. הברכה היחידה שאני כל 18 מחכה לה היא ברכת שומע תפילה, שמה אני שופך את עצמי. אבל יש בעיה קטנה, שמעתי פעם שלא לבקש שם בקשות אישיות אלא בסוף התפילה כדי להספיק לשמוע קדושה. הבעיה היא, שעד שאני מגיע לשם החזן כבר מתחיל חזרת הש"ץ ואני חייב למהר לגמור, יצא שלא עשיתי כלום. אני לא מרגיש שהתפילה שלי שווה משהו אם היא רק מס שפתיים "אל תעש תפילתך קבע" והחלק היחיד שהוא באמת תחנונים אצלי פשוט לא יוצא בגלל הקטע של התפילה בציבור. מה עושים במקרה כזה, להמשיך להתפלל בכל מקרה, לומר תפילה בשומע תפילה ואז כמעט בטוח לפספס קדושה?
תשובה: לא צריך לקצר את התפלה בלחש בשביל להתפלל בציבור. אולם בעצם אין כלל בעיה. ניתן להוסיף בקשות אישיות בסוף תפלת שמנה עשרה לאחר שאומרים המברך את עמו ישראל ב אומרים את הפסוק "יהיו לרצון אמרי פי והגיון ליבי לפניך.". לאחר פסוק זה ניתן, מחד, להמשיך להתפלל תפלה עם כל הבקשות האישיות שברצונך, ומאידך, לענות על קדושה ועל מודים. כך שאתה גם יכול להאריך בתפלתך האישית וגם יכול לענות על קדושה. יש שתי מקומות שניתן להוסיף בקשות אישיות, בשומע תפלה ובסוף התפלה. לא הוזכר מפורש מה אופי הבקשות שמתאים בכל חלק מהתפלה. ונראה שהבקשות שקשורות לברכות י"ח ונוגעות למהלך הגאולה הכללית והפרטית מתאים לשומע תפלה. ובקשות שנוגעות יותר למציאות מקומית יותר ולחיי השעה הממשיים היום יומיים לבקש בסוף התפלה. אולם כפי שהזכרתי חלוקה זו אינה הכרחית ובמקרה שלך ודאי תוכל להוסיף את ההוספות בסוף התפלה.
שאלה: עד כמה יש לחשוש מעין הרע?: יש לי בעיה - חשש מעין הרע. אני לא מספר שום דבר שבתכנון לאף אחד (גם לא לקרובים ביותר) עד שהוא ממש קורה בוודאות. גם לאחר מעשה, אם נניח מצאתי עבודה חדשה וטובה, אז אני אשמור את זה בסוד אפילו מהחברים הטובים ביותר ואספר רק לכאלה שאני בטוח שיפרגנו לי, ישמחו בשבילי ולא יהיו צרי-עין או קנאים. האם באמת יש כזה דבר עין-הרע? האם אני מרחיק לכת? אני מאמין בדבר שאינו קיים? אשמח מאוד להבהרה בנושא.
תשובה: מי שאינו חושש מעין הרע, עין הרע עינה פוגעת בו. ולכן עדיף שלא לחשוב על זה ולא להכנס לפחדים דמיוניים. תמים תיהיה עם ד' אלקיך.
שאלה: אזכרה לבן דוד שנפטר: אני כבן 30 הוריי בחיים ברוך השם ואני רוצה לערוך אזכרה לבן דוד שנפטר ואין לו משפחה, האם מותר לי לקרוא עליו קדיש בתפילה או מה עליי לעשות?
תשובה: אם ההורים שלך מקפידים שלא תאמר קדיש, תבקש מאחר לומר קדיש. אם ההורים שלך מוחלים אתה יכול לומר. תספר להם שאתה עושה אזכרה ושם מכיון שאתה המארגן תאמר לעילוי נשמתו קדיש. אם יגידו לך שלא אתה תאמר קדיש תתן למישהו אחר.
שאלה: היחס בין צניעות ואמונה: אנו עושות עבודת חקר בנושא אמונה בה. שאלתינו היא - האם חוסר צניעות מעיד על חוסר אמונה בה?
תשובה: הצניעות היא אחת מהמידות המביאות לדבקות בה'. אם כן, ברמה הנמוכה של האמונה שנוגעת לשאלות האם אדם מאמין בה' באופן בסיסי, גם אם אדם לא צנוע אין זאת אומרת שהוא כלל לא מאמין. אולם אם האמונה היא במשמעות הרחבה שלה, כלומר: אמונה שמביאה את האדם להדבק בה' ולראות בקשר עם הקב"ה את מרכז החיות של האדם, אז פגיעה בצניעות פוגעת ברמת הדבקות בה' וברמת המפגש עם פנים החיים.
שאלה: ברכות והסכם ממון: א. אם אדם בירך על לחם ואכל פחות מכזית ואכל את כל שאר הסעודה ללא ברכה לפני, מה יברך בסוף? ב. האם הרב חושב שיש לעשות הסכם קדם נישואין שיש אנשים בציבור הדתי לאומי שמקדמים אותו עכשיו?
תשובה: יברך בורא נפשות, כי אי אפשר שכל הסעודה תחשב טפלה לכמות הלחם הקטנה שאכל. אבל זה לא נכון לעשות כן, ומי שיודע שלא יאכל כזית לא יטול ידיו כלל, ויש שיטות שאם לא יאכל כביצה לא יטול אמנם אנו נוהגים מכזית. ולכן יש להקפיד לאכול לפחות כזית כשנוטלים ידים.
שאלה: אבילות על סבים וסבתות: מה דיני האבלות בהם אני מחוייב כלפי סבים וסבתות, ומה דיני האבילות אותם אני יכול לנהוג כלפיהם. הקשר עם סבי וסבתי טוב ואני אוהב אותם, והם חשובים לי מאוד. (חשוב לציין שאני ספרדי והוריי, שיבדלו לחיים ארוכים וטובים, חיים והוריי לכל דבר).
תשובה: אין דין אבילות כלפי סבא וסבתא אבל יש זכות גדולה ללמוד תורה או משנה לעילוי נשמתם. ואם אתה נמצא ליד ההורים שהם חייבים באבילות אין לשמוע מנגינות לידם. כך שליד ההורים לנהוג קצת אבילות אבל כשאתה בפני עצמך אין שום חיוב. ואם תרצה למעט בשמחה במשך השנה לכבודם של הסבים תבוא עליך ברכה.
שאלה: ביטול שבועה: וישר כוח על האתר ועל ההכוונה. האתר מסייע לי רבות! בשיחה עם אימי, היא סיפרה לי משהו שקרה לה וגרם לה לכעס רב, ובלהט השיחה היא אמרה שהיא נשבעת בחייה ובחיי שלא תעשה כך וכך (משהו שסביר להניח שלא תעמוד בו בוודאות, ושנאמר רק מתוך הכעס באותו הרגע). ביקשתי ממנה שלא תישבע בכאלו דברים, שואין זה ראוי, ואז אמרה שהיא מבטלת את השבועה בחיי שלי, אולם היא נשבעת בחייה, ואז הסברתי לה שוב שאל לה להישבע גם בחייה על שום דבר, ובכלל הרי שמראש ידוע שהיא לא תעמוד בדבריה, וזה רק מהכעס שאחז בה. היא אמרה שאני צודק, והתנצלה שעשתה כך, ואמרה שהיא מבטלת את השבועה. האם לשבועה זו יש איזה כוח? האם ביטולה תופס? האם יש לעשות משהו לביטול? איני רוצה להפריע לאימי שוב בעניין, ואשמח לדעת אם אני יכול לעשות משהו בעבורה, על מנת שהשבועה שלה לא תהיה רלוונטית, כי הרי שבועה בחיים של מישהו זה כמו שבועה בשם ה, הלא כן? מה המשמעות של שבועה כזו? האם נהגתי כנדרש?
תשובה: השבועה תופסת ויש להתיר את השבועה ע"י שתלך (האמא) לרב ויתיר לה עם עוד שני אנשים שיקבע להתרה. מה שאמרה שהיא מבטלת זה לא עוזר וצריך להתיר ע"י רב כמו שהזכרתי.
שאלה: חנוכת בית בדירה שכורה: נכנסו לדירה שכורה לפני כחודש ימים והתקנו כבר מזוזות, כמובן. אנחנו מעוניינים לעשות חנוכת בית אולם לא בקיאים במה נדרש כל כך, ובנוסף לא נצליח להתארגן עם מניין של אנשים. כיצד ניתן לעשות חנוכת בית - מה יש לקרוא? איזה סדר? האם זה לא יתפוס ללא מניין או שמא יש פתרון אחר, במידה ולא נצליח לארגן מספיק בני משפחה חברים לחנוכת בית?
תשובה: הרעיון של חנוכת הבית הוא להתחיל את החיים בבית בקדושה. לכן לא חשוב מה לומדים וכד' אלא יש ללמוד משהו בבית, ורצוי גם לברך על מיני אוכלים. יש ספרים ובהם סדר חנוכת הבית וניתן לומר מה שיש שם. לא חייבים מניין, כמובן, שבמניין יש עניין ואף ניתן לומר קדיש לאחר הלימוד.
שאלה: ברכה על עוגיות מפצפוצי אורז ושומשום: מה מברכים על עוגיות העשויות מפצפוצי אורז ושומשום?
תשובה: לדעתי, יש לברך אדמה כי זה לא נאכל כדי להשביע.
שאלה: קריעה בעליה להר הבית: האם כל פעם שעולים להר הבית יש לקרוע?
תשובה: אם לא עלה בתוך שלושים יום צריך לקרוע, אבל אם עלה בתוך שלושים יום האחרונים אינו צריך לקרוע.
שאלה: קיזוז מעשר כספים : יש בבעלותי דירה אותה אני משכיר. בנוסף לכך יש לי משכנתא ואני גם שוכר דירה. האם מההכנסות שאני מקבל מהשכר דירה אני צריך להפריש מעשר כספים? האם ניתן לנקות מכך את הת על המשכנתא? כלומר, נניח שאני מקבל 3000 ש"ח בחודש שכ"ד אבל אני משלם כל חודש 2000 ש"ח משכנתא, האם זה מקזז? האם השכר דירה שאני משלם בעצמי מתקזז מהשכר דירה שאני משלם (אני עוד אגיע בסוף שהצדקה חייבת לי.) כלומר, אם אני משלם 3000 שכר דירה ומקבל 3000 שכר דירה, האם זה מתקזז?
תשובה: אם קנית את הדירה השניה על מנת שתוכל להשכיר את הראשונה, אתה יכול לקזז.
שאלה: כרוב רגיל ממולא באורז: אמי נתנה לי (לבית שלי) כרוב ממולא באורז. קרוב לודאי שהכרוב הוא לא גוש-קטיף. האם מותר לחמם, ולאכול רק את האורז? והאם אפשרי לאכול את האורז כשהיא מגישה לי את זה בבית הורי?
תשובה: אפשר לאכול רק את האורז. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: בשר שנתעלם מן העין - עובד זר: בבית הוריי מועסק ערבי ונותנים לו לשהות לבד בבית. יש לו גם מפתח שיכול לנעול מבפנים. האם לדעת הרב ניתן להקל לגבי אכילת בשר שנמצא בבית (מדין בשר שנתעלם מן העין), וכן לגבי בקבוקי יין (פתוחים סגורים)?
תשובה: הכלל הוא, שהחשש שמא החליף הוא רק אם יש לו איזה ענין של הנאה. אבל פה זה רחוק לחשוש שיביא בשר מחוץ לבית ויחליף עם הבשר הכשר.
שאלה: כהן חלל וגרושה: אני חלל כהן הכרתי בחורה גרושה שהיא נושאת את השם משפחה כהן, האם מותר לנו להתחתן?
תשובה: לכהן אסור לשאת גרושה אולם הדין בחלל שונה. יש לברר באופן ברור שאתה חלל, כגון, שאמך התחתנה עם אביך לאחר שנתגרשה מבעלה הראשון. אם כן, מותר לכהן חלל להתחתן עם גרושה מאחר והוא אינו בקדושת כהן.
שאלה: כשרות מכונת גילוח: מה דעת הרב לגבי צורך כשרות מכונת גילוח?
תשובה: זו שאלה כבדת משקל וכבר נשאלה כמה פעמים והתעסקו בזה גם מכון צומת, וזו בעיה גדולה בימינו עד שכמה רבנים בארה"ב שהחמירו בזה ואומרים שזה נקרא גילוח שיש בו השחתה, ביחוד במכונות של היום שיש בהם מנגון שמושך את השער כדי לקרב אותו ולחתוך ויוצא חלק לגמרי על הפנים. לכן אינני רוצה לומר שזה לגמרי אסור אבל שומר נפשו ירחק מזה, ואם רוצה להתגלח כהלכה ישתמש במשחה הנקראת "משעי", וזה אמנם לא כל כך נעים והריח לא כל כך נעים (אמנם כיום מוסיפים בהם חומר שמנטרל את הריח) אבל לרוצה לחשוש לכל השיטות ישתמש בזה או במכונות הישנות שאין בהם מנגון זה, אבל קשה למצוא כאלו כיום.
שאלה: סטודנט היושב בין שתי בנות: אני לומד בכיתה שבה הרוב בנות. הכיסאות הם בספסלים עם משענות לכתיבה, ולא תמיד ישנו מקום אחר פנוי בקירבת המרצה. האם עלי לשבת בנפרד בסוף הכיתה ע"מ שלא לשבת בין שתי נשים? ברשות הרב אציין, כי אין באפשרותי לבקש כל פעם מחדש מבנות חילוניות שלא מבינות את השיקולים ההלכתיים בנושא, לזוז בכל פעם מחדש גם אם הן יכולות בנקל לעשות זאת. ואף בנות דתיות (גם כאלה שלמדו במדרשה) עלולות לפרש לא נכון את העניין כאשר הן לוקחות את זה אישית.
תשובה: להקפיד בעיקר לשבת במקום שבו אין רואים בנות שאינן לבושות כראוי.